Diari Oficial de la Generalitat Valenciana


Sumari del DOGV 3957, del 12-03-2001 (2001/1963)

RESOLUCIÓ de 20 de febrer de 2001, de la Direcció General de Funció Pública, per la qual es convoca el concurs de mèrits número 14/8463-OO, per a la provisió de llocs de treball de naturalesa funcionarial, sector administració especial, grup A, informàtics (sistemes lògics).
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3957

Data del DOGV
:   12-03-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/1963


Data del document
:   20-02-2001

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * concurs administratiu
    * professió de la informàtica

RESOLUCIÓ de 20 de febrer de 2001, de la Direcció General de Funció Pública, per la qual es convoca el concurs de mèrits número 14/0635-BQ, per a la provisió de llocs de treball de naturalesa funcionarial, sector administració especial, grup A, informàtics (sistemes lògics). [2001/Q1963]
  
Actualment hi ha, en l'administració del Govern Valencià, determinats llocs de treball de naturalesa funcionarial, sector administració especial, grup A, informàtics (sistemes lògics) i de provisió per concurs, inclosos en les relacions de llocs de treball vigents, aprovades per la Resolució de 3 d'octubre de 2000, d'aquesta direcció general (DOGV número 3.857, de 16 d'octubre del 2000), que estan vacants o proveïts de forma interina o provisional.
  
Per tant, han de ser objecte de concurs per a la seua provisió ordinària i amb caràcter de destinació definitiva, entre funcionaris que complisquen els requisits exigits i obtinguen la puntuació necessària.
  
Amb posterioritat a la resolució d'aquest concurs i d'acord amb el que disposen els articles 9.1.b i 20.5 del Text Refós de la vigent Llei de la Funció Pública Valenciana, s'han d'oferir les vacants que queden desertes en el concurs a què es fa referència i, si s'escau, en cas de ser necessari, les resultes d'aquest, al personal que va superar les proves selectives d'accés al grup A, informàtics (sistemes lògics), Convocatòria 03/1994, el qual triarà destinació entre els llocs oferits, d'acord amb l'ordre que haguera obtingut després de superar les proves corresponents.
  
Aquesta resolució es dicta de conformitat amb el que disposen els articles 9 i 20 i concordants de l'esmentada llei; en els articles 19 a 25 del Reglament de Selecció, Provisió de Llocs de Treball i Carrera Administrativa, aprovat pel Decret 33/1999, de 9 de març, del Govern Valencià, i en l'Ordre de 20 de gener de 2000, del conseller de Justícia i Administracions Públiques, per la qual s'aproven els barems generals d'aplicació als concursos de mèrits per a la provisió de llocs de treball; tret d'allò acordat per la interlocutòria de 26 de juliol de 2000, de la Sala Contenciosa Administrativa, Secció Segona del Tribunal Superior de Justícia de la Comunitat Valenciana, respecte a la suspensió dels articles 5.C.2, 6.C.2 i 7.C.2 de l'esmentada ordre, en els termes que la interlocutòria estableix.
  
En virtut d'això, fent ús de les facultats que li confereix l'apartat 3 de l'article 18 del reglament aprovat per l'esmentat Decret 33/1999, aquesta direcció general resol:
  
Primer
  
D'acord amb el que s'estableix en l'article 20.1.a del Text Refós de la Llei de la Funció Pública Valenciana, es convoca concurs per a la provisió dels llocs de treball de naturalesa funcionarial, sector d'administració especial, grup A, el requisit del qual és el d'informàtics (sistemes lògics) que es relacionen en l'annex I d'aquesta resolució. Aquest concurs es desenvoluparà d'acord amb les següents bases:
  
Primera. Participants
  
Els qui concursen han d'estar en possessió dels requisits exigits en la classificació dels llocs de treball que sol·liciten. La participació en el concurs pot tindre caràcter voluntari o forçós:
  
A) Poden participar amb caràcter voluntari:
  
1. Els funcionaris de carrera del grup A, sector administració especial, de l'administració del Govern Valencià, que siguen titulars o estiguen adscrits provisionalment a llocs de treball del grup A, administració especial, que tinguen com a requisit el d'informàtics (sistemes lògics).
  
2. El personal amb destinació definitiva haurà d'haver romàs un mínim de dos anys en el seu lloc de treball, excepte en els supòsits assenyalats en l'apartat 6 de l'article 20 de la Llei de Funció Pública Valenciana.
  
3. El personal en excedència voluntària per interés particular, haurà d'haver romàs un mínim de dos anys en aquesta situació, d'acord amb el que disposa l'apartat 1.B de l'article 37 de la Llei de Funció Pública Valenciana.
  
B) Participaran amb caràcter forçós:
  
1. Els funcionaris de carrera del grup A, sector administració especial, informàtics, de l'administració del Govern Valencià en situació d'excedència forçosa, així com els suspensos que hagen complit el període de suspensió.
  
2. Els funcionaris de carrera de l'administració del Govern Valencià del mateix grup i sector a què es refereix l'apartat anterior, i que estiguen adscrits amb destinació provisional a algun dels llocs convocats. En el cas que aquest personal no obtinga cap lloc en la present convocatòria, quedarà sense destinació i a disposició de la subsecretària o de la Secretària General de la conselleria en què prestava serveis.
  
Tot el personal a què fa referència aquest apartat B que no prenga part en el present concurs serà declarat en la situació d'excedència voluntària.
  
Segona. Presentació de sol·licituds
  
Les sol·licituds, que es facilitaran en les oficines públiques que es relaciona en l'annex II, es presentaran en el termini de 20 dies hàbils, comptats des de l'endemà al de la publicació d'aquesta convocatòria en el Diari Oficial de la Generalitat Valenciana, en el Registre General de Documents de la Conselleria de Justícia i Administracions Públiques, calle del Historiador Chabàs, número 2, 46791 València, en els corresponents registres dels serveis centrals i territorials de les distintes conselleries o en les altres oficines públiques a què es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Per tractar-se d'un document que serà objecte de posterior tractament informatitzat i, per tal d'evitar qualsevol errada invalidant, per a la complimentació de la sol·licitud de participació haurà d'observar-se amb rigor les instruccions que hi figuren al dors, ja que l'emplenament incorrecte de les dades podria motivar l'adjudicació d'una destinació no desitjada. En tot cas, en aquesta convocatòria concreta en l'apartat H es marcarà necessàriament la casella corresponent al «no».
  
Els concursants al·legaran estar en possessió dels requisits exigits i complir els mèrits que corresponga. A l'efecte de la prova els remetran al Registre de Personal de la Direcció General de Funció Pública, si consten anotats en aquest. En cas contrari, han d'acreditar-los mitjançant el document original o còpia degudament compulsada, la qual aportaran juntament amb la sol·licitud.
  
Tercera. Llocs de treball que poden sol·licitar-se
  
A) Els participants amb caràcter voluntari podran sol·licitar, per ordre de preferència, els llocs de treball relacionats en l'annex I per als quals acomplisquen els requisits exigits.
  
B) Els participants amb caràcter obligatori citats en la base primera apartat B.1 hauran de sol·licitar, per ordre de preferència, tots els llocs de treball relacionats en l'annex I, per als que complisquen els requisits exigits.
  
C) Els participants amb caràcter obligatori citats en la base primera apartat B.2 hauran de sol·licitar, com a mínim, el lloc de treball que ocupen.
  
Quarta. Barem de mèrits
  
La valoració de mèrits en aquest concurs s'efectuarà de conformitat amb l'Ordre de 20 de gener de 2000, del conseller de Justícia i Administracions Públiques, per la qual s'aproven els barems generals d'aplicació als concursos de mèrits per a la provisió de llocs de treball; sense perjuí del compliment de la interlocutòria de 26 de juliol de 2000, de la Sala Contenciosa Administrativa, Secció Segona, del Tribunal Superior de Justícia de la Comunitat Valenciana, pel qual s'acorda suspendre els articles 5.C.2, 6.C.2 i 7.C.2 de l'esmentada ordre.
  
A) Antiguitat i grau:
  
1. Antiguitat: es valorarà a raó de 0,05 punts per cada mes complet de serveis en actiu en les distintes administracions públiques, fins a un màxim de 9 punts. A aquest efecte també es computaran els serveis reconeguts segons que disposa la Llei 70/1978, de 26 de desembre, de Reconeixement dels Serveis Previs en l'Administració Pública.
  
2. Grau: el grau personal consolidat pels aspirants serà valorat en la forma següent:
  
a) Grau consolidat inferior al del lloc sol·licitat: 1 punt
  
b) Grau consolidat igual o superior al del lloc sol·licitat: 2 punts
  
La puntuació màxima possible a obtindre en el present apartat A serà, en conseqüència, d'11 punts.
  
B) Formació:
  
1. Titulació acadèmica:
  
Per cada titulació igual o superior a l'exigida per a pertànyer al grup : 1,5 punts, amb un màxim de 3 punts.
  
2) Cursos de formació i perfeccionament: seran valorats els cursos de formació i perfeccionament de duració igual o superior a 15 hores que hagen sigut cursats o impartits per l'interessat i que hagen sigut convocats o homologats per qualsevol centre o organisme oficial de formació d'empleats públics, fins a un màxim de 3 punts i d'acord amb l'escala següent:
  
a) De 100 o més hores: 2,00 punts
  
b) De 75 o més hores: 1,50 punts
  
c) De 50 o més hores: 1,00 punts
  
d) De 25 o més hores: 0,50 punts
  
e) De 15 o més hores: 0,20 punts
  
En cap cas es puntuaran en aquest subapartat ni en l'anterior els cursos de valencià i d'idiomes ni els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.
  
Igualment, i en el supòsit de cursos impartits, aquests seran valorats una única vegada i, per tant, no podran ser valorades les successives edicions d'un mateix curs.
  
3) Valencià: el coneixement del valencià es valorarà fins a un màxim de 3 punts amb l'acreditació prèvia d'estar en possessió del corresponent certificat expedit o homologat per la Junta Qualificadora de Coneixements del Valencià d'acord amb la següent escala:
  
a) Coneixement oral: 0,75 punts
  
b) Grau elemental: 1 punt
  
c) Grau mitjà: 2 punts
  
d) Grau superior: 3 punts
  
La valoració del coneixement del valencià s'efectuarà puntuant exclusivament el nivell més alt obtingut, i sempre que no constituïsca un requisit del lloc degudament establit en la convocatòria, i es valorarà exclusivament en aquest últim cas la disposició de nivells ?entesos com a cursos complets superats- superiors a l'exigit, a raó d'1 punt per nivell.
  
4) Idiomes comunitaris, fins a un màxim de 2 punts, a raó de 0,40 punts per curs o la seua equivalència si es tracta de cicles de l'escola oficial d'idiomes, així com 0,40 punts per cada curs d'idioma comunitari cursat en una carrera universitària, amb una càrrega lectiva de com a mínim 12 crèdits.
  
La puntuació màxima possible a obtindre en el present apartat B serà, en conseqüència, d'11 punts.
  
C) Mèrits específics:
  
1. Cursos de formació: per cada curs d'informàtica per a informàtics del grup A, convocat o homologat per l'Institut Valencià d'Administració Pública, amb una duració de 40 o més hores, 1 punt fins a un màxim de 2.
  
La resta de cursos d'informàtica que acredite un participant una vegada aconseguit el màxim de 2 punts previst en el paràgraf anterior, seran valorats en l'apartat B.2, cursos de formació i perfeccionament, d'aquesta convocatòria.
  
2, Experiència: l'experiència en l'acompliment de llocs de treball d'igual o superior nivell de complement de destinació al del lloc a què es concursa, obtinguts per mitjà de concurs o lliure designació, es valorarà a raó de 0,10 punts per mes complet fins a un màxim d'1,5 punt.
  
La puntuació màxima possible en el present apartat C serà, en conseqüència de 3,5 punts.
  
La puntuació màxima possible a obtindre per tots els apartats, serà de 25,5 punts.
  
En cas d'empat s'adjudicarà el lloc al concursant que haja obtingut major puntuació en l'apartat de formació; si aquesta puntuació fora també igual, es considerarà l'obtinguda per antiguitat i grau; i finalment els mèrits específics. En cas de persistir l'empat, s'adjudicarà per sorteig.
  
Cinquena. Puntuació mínima
  
Per a obtindre l'adjudicació d'un dels llocs caldrà aconseguir un mínim de 2,5 punts.
  
Sisena. Valoració de mèrits
  
Únicament es tindran en compte els mèrits al·legats i que s'hagen obtingut abans d'acabar el termini de presentació de sol·licituds per a participar en aquest concurs.
  
Els mèrits seran valorats per una comissió de valoració, la composició de la qual s'indica en l'apartat tercer d'aquesta resolució.
  
Setena. Adjudicació de destinacions
  
L'adjudicació de destinacions es farà segons l'ordre de la puntuació que s'haguera obtingut per aplicació del barem assenyalat en la base quarta, sense perjuí del que disposa l'article 45.1, segon paràgraf, del text de la Llei de la Funció Pública Valenciana.
  
La Comissió de Valoració, immediatament abans de redactar la proposta de resolució, comunicarà a les persones interessades les puntuacions assignades en les distintes fases de valoració del concurs, així com els llocs adjudicats, mitjançant la publicació en el tauler d'anuncis dels serveis centrals de la Conselleria de Justícia i Administracions Públiques, al carrer del Miquelet, número 5, de València, i també en els taulers d'anuncis de les direccions territorials de la Conselleria a Alacant (carrer del Doctor Gadea, número 10, 2a) i a Castelló de la Plana (carrer Major, número 78).
  
En l'anunci corresponent es concedirà un termini de 10 dies hàbils, a comptar des de l'endemà al de l'exposició, perquè les persones interessades puguen al·legar i, si és procedent, justificar el que estimen pertinent davant de la Comissió de Valoració.
  
Una vegada redactada per la Comissió de Valoració la proposta de resolució, amb les al·legacions i justificacions presentades, tant si han sigut estimades com desestimades, serà elevada a la Direcció General de Funció Pública.
  
Vuitena. Resolució del concurs
  
Aquest concurs serà resolt per la Direcció General de Funció Pública de la Conselleria de Justícia i Administracions Públiques en un termini no superior a quatre mesos, comptats des de l'endemà a la data d'acabament del termini de presentació d'instàncies.
  
Novena. Desistiment, renúncia i sol·licitud condicionada
  
1. Desistiment: els concursants voluntaris podran desistir de la seua petició dins del termini de presentació d'instàncies. Transcorregut el termini indicat, no s'acceptarà cap desistiment, per la qual cosa les persones participants en el concurs queden vinculades a les seues sol·licituds i al resultat del concurs; sense perjuí del que el que s'indica en l'apartat 3 d'aquesta base.
  
2. Irrenunciabilitat: no assortirà cap efecte la renúncia de la destinació adjudicada en aquest concurs, llevat que amb anterioritat a l'acabament del termini possessori, excloses les eventuals pròrrogues reglamentàriament previstes, les persones interessades obtingueren una altra destinació per resolució d'una altra convocatòria concurrent, tant de concurs com de lliure designació, en aquest cas podran optar per una de les destinacions adjudicades, mitjançant escrit dirigit a la Direcció General de Funció Pública, dins del termini de presa de possessió. A aquest efecte, s'entén per convocatòries concurrents quan en la data d'acabament del termini de presentació d'instàncies d'alguna, no s'ha publicat la resolució de l'altra.
  
3. Sol·licitud condicionada: d'acord amb el que estableix l'article 23.3 del Reglament de Selecció, Provisió de Llocs de Treball i Carrera Administrativa, aprovat per Decret 33/1999, de 9 de març, del Govern Valencià, per raons de convivència, que hauran de quedar acreditades en les actuacions, els qui participen en el concurs podran condicionar les seues respectives peticions de vacants d'aquest concurs per a un mateix municipi, al fet que obtinguen destinació en aquest concurs en el mateix municipi. En el supòsit d'unions de fet, la convivència haurà d'acreditar-se per mitjà de certificat de la inscripció en el Registre d'Unions de Fet de la Comunitat Valenciana o en qualsevol altre registre oficial d'Unions de Fet.
  
Deu. Cessament i presa de possessió.
  
En la resolució del concurs s'indicarà la data en la qual els qui hagen obtingut una nova destinació i els que ocupen un lloc adjudicat en aquest concurs, hauran de cessar en el que actualment exercien, i també la data de presa de possessió del lloc de treball adjudicat, sense perjuí de les excepcions establides en l'article 25 del reglament abans esmentat, aprovat pel Decret 33/1999, del Govern Valencià.
  
Segon
  
Publicada la resolució de l'anterior procés de concurs i en compliment del que disposa l'article 9.1 del Text Refós de la Llei de Funció Pública Valenciana, la Direcció General de Funció Pública convocarà el personal que va superar les proves selectives d'accés al grup A, informàtics (sistemes lògics), Convocatòria 03/1994, perquè en acte presencial i únic, procedisquen a l'elecció de destinació, d'acord amb les següents bases:
  
Primera. Orde de preferència en l'elecció
  
L'orde de preferència per a l'elecció de destinació serà l'obtingut en les proves d'accés de la Convocatòria 03/1994 a què es fa referència.
  
Segona. Llocs a elegir
  
Seran oferits els llocs de treball que hagen quedat deserts després de l'adjudicació de les destinacions als participants en el concurs previ de l'apartat primer d'aquesta resolució i, si s'escau, en cas de ser necessari, els que hagen resultat vacants com a conseqüència d'aquesta adjudicació.
  
Tercera. Caràcter de l'adjudicació
  
L'adjudicació del destinació tindrà caràcter definitiu.
  
Quarta Termini de presa de possessió
  
En la resolució d'adjudicació de les destinacions s'indicarà el termini per a la presa de possessió.
  
Tercer
  
La comissió de valoració del present concurs estarà composta pels membres següents:
  
Titulars:
  
President:
  
- José Benedito Agramunt, de la Presidència de la Generalitat Valenciana.
  
Vocals:
  
- José Vicente Martínez Sala, de la Conselleria de Sanitat.
  
- Alfonso Jiménez Cantos, de la Presidència de la Generalitat Valenciana.
  
- Carmen Serrano Durba, de la Conselleria de Medi Ambient.
  
- Rafael Gimeno Hernández, de la Conselleria d'Economia, Hisenda i Ocupació.
  
Vocal secretari:
  
- Manuel Soler Camarena, representant de la Direcció General de Funció Pública.
  
- Un representant del sindicat CCOO.
  
- Un representant del sindicat UGT.
  
- Un representant del sindicat CSIF.
  
- Un representant del sindicat CEMSATSE.
  
- Un representant del sindicat STEPV-Iv.
  
Suplents:
  
Presidenta:
  
- Myriam Eibar de la Encina, de la Presidència de la Generalitat Valenciana.
  
Vocals:
  
- Blanca Elena Casado Melgosa, de la Conselleria de Benestar Social.
  
- Miguel García Gómez, de la Presidència de la Generalitat Valenciana.
  
- M.ª Eugenia Gil González, Conselleria d'Obres Públiques, Urbanisme i Transports.
  
- José M.ª Alcami Monedero, de la Conselleria d'Economia, Hisenda i Ocupació.
  
Vocal secretari:
  
- Vicente Ramos Caplliure, representant de la Direcció General de Funció Pública.
  
- Un representant del sindicat CCOO.
  
- Un representant del sindicat UGT.
  
- Un representant del sindicat CSIF.
  
- Un representant del sindicat CEMSATSE.
  
- Un representant del sindicat STEPV-Iv.
  
La Comissió de Valoració podrà sol·licitar de la Direcció General de Funció Pública la designació d'experts que, en qualitat d'assessors, actuaran amb veu però sense vot.
  
El funcionament de la Comissió de Valoració s'ajustarà al que preveu el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de la Funció Pública Valenciana, aprovat pel Decret núm. 33/1999, de 9 de març, del Govern Valencià (DOGV número 3.477, de 20 d'abril) i al que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú per als òrgans col·legiats.
  
Quart
  
Contra aquesta resolució, que no esgota la via administrativa, podrà interposar-se recurs d'alçada davant el conseller de Justícia i Administracions Públiques en el termini d'un mes, comptat des de l'endemà de la publicació. El recurs contenciós administratiu podrà interposar-se en el termini de dos mesos comptats des de l'endemà al de la notificació de la resolució del recurs d'alçada, o transcorreguts tres mesos des de la interposició, si no recaiguera resolució expressa, davant del jutjat contenciós administratiu corresponent, de conformitat amb el que disposen els articles 109, 110 i 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com en els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Les persones interessades podran, no obstant això, exercitar qualsevol altre recurs que estimen procedent per a la defensa dels seus interessos.
  
València, 20 de febrer de 2001.- El director general de Funció Pública: José Joaquín Segarra Castillo.
  
ANNEX II
  
Oficines públiques
  
Alacant
  
Direcció Territorial de la Conselleria de Justícia i Administracions Públiques
  
Avinguda del Doctor Gadea, número 10, 2n
  
03790 Alacant
  
Telèfon Prop: 96 593 40 00
  
Fax: 96 590 13 78
  
Castelló
  
Direcció Territorial de la Conselleria de Justícia i Administracions Públiques
  
Carrer Major, número 78
  
12664 Castelló de la Plana
  
Telèfon: 898 66 49 71
  
Telèfon Prop: 964 35 80 00
  
Fax 964 35 80 68
  
València
  
Registre General de la Conselleria de Justícia i Administracions Públiques
  
Carrer de l'Historiador Chabàs, número 2
  
46904 València
  
Oficina Prop
  
Carrer del Miquelet, número 5
  
46389 València
  
Telèfon: 71 727 02 45